b'\n_START_ARTICLE_\nMagomed Jevlojev\n_START_PARAGRAPH_\nMagomed Jevlojev (23. veebruar 1971 Malgobek \xe2\x80\x93 31. august 2008 Nazran) oli ingu\xc5\xa1i ajakirjanik, jurist, \xc3\xa4rimees ja opositsion\xc3\xa4\xc3\xa4r, v\xc3\xb5imukriitilise veebisaidi ingushetiya.ru omanik._NEWLINE_Saidi ingushetiya.ru asutas Jevlojev 13. septembril 2001, olles nii saidi omanik kui peadirektor. Saidil avaldati sageli materjale, mis l\xc3\xa4ksid vastuollu Ingu\xc5\xa1\xc5\xa1ia valitsuse ametliku seisukohaga. 2007. aasta detsembris andis Jevlojev saidi juhtimise \xc3\xbcle toimetusele, j\xc3\xa4\xc3\xa4des saidi omanikuks, kuid mitte sekkudes toimetuse t\xc3\xb6\xc3\xb6sse. Sait ingushetiya.ru kujunes Ingu\xc5\xa1\xc5\xa1ia peamiseks opositsiooniliseks v\xc3\xa4ljaandeks. Jevlojevi veebisait r\xc3\xbcndas j\xc3\xa4rjekindlalt Ingu\xc5\xa1\xc5\xa1ia presidenti Murat Zjazikovi, kes saiti omakorda vahendeid valimata sulgeda \xc3\xbcritas._NEWLINE_6. juunil 2008 arutas Moskva Kuntsevo rajooni kohus Ingu\xc5\xa1\xc5\xa1ia prokuratuuri taotlust keelustada saidi ingushetiya.ru tegevus rahvastevahelise vaenu \xc3\xb5hutamise t\xc3\xb5ttu ja rahuldas selle. 12. augustil 2008 kinnitas Moskva linnakohus rajoonikohtu otsuse._NEWLINE_31. augustil 2008 lendas Jevlojev Zjazikoviga samas lennukis Ingu\xc5\xa1\xc5\xa1iasse. Lennujaamas v\xc3\xb5eti Jevlojev vahi alla. Jevlojev hukkus meelekohta tabanud kuulist._NEWLINE_Ametlikel andmetel oli Jevlojev kinni peetud sellep\xc3\xa4rast, et teda sooviti \xc3\xbcle kuulata seoses Ingu\xc5\xa1\xc5\xa1ia presidendi kabineti revisjonikomisjoni \xc3\xbclema Zalimhan Hautijevi kodu juures toimunud plahvatusega. V\xc3\xa4idetavalt oli Jevlojev kannatanule helistanud ja \xc3\xb6elnud, et teab, kes pommi pani. \xc3\x9chtlasi kahtlustati teda Nazranis 26. jaanuaril meeleavalduse organiseerimises, mis l\xc3\xb5ppes massirahutustega. Samuti kahtlustati teda Suleiman Tset\xc5\xa1ojevi tapmises osalemises 1999. aastal. Seevastu olevat lennujaamas olnud hulgaliselt Jevlojevi poolehoidjaid, kes p\xc3\xbc\xc3\xbcdnud takistada tema viimist \xc3\xbclekuulamisele, mist\xc3\xb5ttu militsion\xc3\xa4\xc3\xa4ridel pidid relvad olema laskeasendis. Autos olevat Jevlojev soovinud militsion\xc3\xa4\xc3\xa4rilt automaati \xc3\xa4ra v\xc3\xb5tta, misj\xc3\xa4rel toimunud r\xc3\xbcseluses oli kogemata pauk k\xc3\xa4rgatanud ja Jevlojev pihta saanud. Ta suri haiglas samal p\xc3\xa4eval._NEWLINE_Pealtn\xc3\xa4gija kinnitusel oli Jevlojev Nazrani peahaigla ees autost v\xc3\xa4lja visatud, haav oimukohal, ja miilitsad olevat seej\xc3\xa4rel lahkunud. Automaadilt, mida Jevlojev oli v\xc3\xa4idetavalt endale soovinud krabada, ei leitud tema s\xc3\xb5rmej\xc3\xa4lgi. 14. veebruaril 2009 teatas Jevlojevite perekonna advokaat, et uurija, kelle juurde Jevlojev pidi viidama, tunnistas, et dokumendid Jevlojevi kinnipidamise ja miilitsasse toomise kohta vormistati alles p\xc3\xa4rast Jevlojevi surma._NEWLINE_Jevlojevi sugulased kuulutasid Zjazikovi ja Musa Medovi klannile veritasu. 2008. aasta septembris-oktoobris r\xc3\xbcnnati Ingu\xc5\xa1\xc5\xa1ias mitut Zjazikovi sugulast ja tapeti tema onupoeg. Samal ajal \xc3\xa4genesid islamiv\xc3\xb5itlejate r\xc3\xbcnnakud v\xc3\xb5imuesindajate vastu. 30. oktoobril vabastas Dmitri Medvedev Zjazikovi, v\xc3\xa4idetavalt tema omal soovil, ametist._NEWLINE_2009. aastal m\xc3\xb5istis kohus Magomed Jevlojevi tahtmatus tapmises s\xc3\xbc\xc3\xbcdi Ingu\xc5\xa1\xc5\xa1ia siseministri turvameeskonna \xc3\xbclema Ibragim Jevlojevi ja karistas teda kaheaastase vangistusega koloonias. Apellatsiooni arutanud Ingu\xc5\xa1\xc5\xa1ia \xc3\x9clemkohus asendas reaalse karistuse tingimisi karistusega._NEWLINE_2010. aasta augustis tapsid tundmatud isikud Nazranis Ibragim Jevlojevi ja haavasid t\xc3\xb5siselt teda turvanud Beslan Albogat\xc5\xa1ijevit, kes hiljem haiglas samuti suri. Magomed Jevlojevi isa s\xc3\xb5nul ei olnud tema perekond r\xc3\xbcnnakuga seotud.'